b'\n_START_ARTICLE_\nIliofemoralni ligament\n_START_PARAGRAPH_\nIliofemoralni ligament, Y-ligament ali Bigelowov ligament (latinsko ligamentum iliofemorale) je ligament v kol\xc4\x8dnem sklepu, ki se razteza od \xc4\x8drevnice do stegnenice. S svojo vle\xc4\x8dno odpornostjo, ki presega 350 N, je iliofemoralni ligament najmo\xc4\x8dnej\xc5\xa1i ligament v \xc4\x8dlove\xc5\xa1kem telesu.\n_START_SECTION_\nStruktura\n_START_PARAGRAPH_\nLigament izvira iz sprednjega spodnjega trna \xc4\x8drevnice (spina iliaca anterior inferior) in roba sklepne jamice kol\xc4\x8dnice (acetabuluma) in poteka po\xc5\xa1evno navzdol in lateralno do intertrohanterne \xc4\x8drte (linea intertrochanterica) na sprednji strani vrata stegnenice (collum femoris). Razdeljen je v dva dela oz. pasova: pre\xc4\x8dni (transverzalni) pas je mo\xc4\x8den in poteka vzporedno ob osi vrata stegnenice, descedentni pas pa je \xc5\xa1ibkej\xc5\xa1i in poteka pod pre\xc4\x8dnim pasom, vzporedno s telesom. Oba pasova dajeta obliko narobe obrnjene \xc4\x8drke Y (iz \xc4\x8desar izhaja tudi ime Y-ligament), v\xc4\x8dasih pa je meja med njima slabo vidna. Glede na to, da intertrohanterna \xc4\x8drta spredaj povezuje obrtca (trochanter), imenujemo pre\xc4\x8dni pas tudi iliotrohanterni ligament.\n_START_SECTION_\nFunkcija\n_START_PARAGRAPH_\nLigament je v tesni zvezi s sklepno ovojnico kol\xc4\x8dnega sklepa in tako oja\xc4\x8duje sklep in prepre\xc4\x8duje preveliko raztezanje. Omogo\xc4\x8da stojo brez obremenjevanja mi\xc5\xa1ic, poleg tega pa dr\xc5\xbei glavo stegnenice pritisnjeno v sklepno jamico._NEWLINE_Po skr\xc4\x8denju (fleksiji) stegna se napetost v ligamentu zmanj\xc5\xa1a, zmogljivost rotacije v sklepu pa se pove\xc4\x8da. Pre\xc4\x8dni pas sicer omejuje lateralno rotacijo in primik (addukcijo), descedentni pas pa omejuje medialno rotacijo._NEWLINE_Nekateri gibi pri baletu (tj. dvigovanje nog) zahtevajo poleg same anatomske oblike sklepa (npr. oblika vrata stegnenice) in fleksibilnosti mi\xc5\xa1ic tudi veliko fleksibilnost in elasti\xc4\x8dnost iliofemoralnega ligamenta.'